**Tájékoztató az iskolai közösségi szolgálatról**

A nemzeti köznevelésről szóló 2011. évi CXC. törvény (a továbbiakban: köznevelési törvény) az érettségi vizsga megkezdését 2016. január 1-jétől 50 óra közösségi szolgálat teljesítéséhez köti minden tanulónak.

**A közösségi szolgálat célja** a diákok személyes és szociális kompetenciáinak fejlesztése, felelősségérzésük erősítése, csapatmunkára való felkészítésük. Emellett segíti a másság elfogadását, a tudatos tervezés-szervezés és önértékelés megvalósítását.

Az összefüggő pedagógiai törekvések akkor érik el a céljukat, ha a tanulók olyan területen tevékenykedhetnek, amelyre nyitottak, motiváltak, és azt az iskola jóváhagyásával végezhetik.

Az iskolai közösségi szolgálat nem szorosan értelmezett önkéntes tevékenység, hiszen az önkéntes tevékenység a személy szabad akaratából valósul meg, a közösségi szolgálat **pedagógiai célzatú kötelezettség.**

Tehát az elkövetkezendő években tanítási időn kívül összesen **50 órában kell anyagi érdektől független, szervezett keretek között folytatott, egyéni vagy csoportos, a közösség javát szolgáló tevékenységet végezni**.

Ennek **területei** a következők lehetnek: egészségügyi; szociális és jótékonysági; oktatási, kulturális és közösségi; környezet-és természetvédelmi; katasztrófavédelmi; óvodás korú, sajátos nevelési igényű gyermekekkel, tanulókkal, idős emberekkel közös sport-és szabadidős tevékenység.

A közösségi szolgálati tevékenységet az**iskola szervezi meg**. Együttműködési megállapodást köt a fogadó szervezetekkel, vezeti a dokumentációt, felkészíti a diákokat, és segít az elvégzett munka feldolgozásában.

A középiskola **9-11. évfolyamán**, azaz három évre arányosan elosztva kell az **50 órát** teljesíteni. Az 50 órán belül legfeljebb **5-5 óra felkészítés, ill. záró foglalkozás lehet**. **Egy óra** **60 percet** jelent, az odautazás nem számít bele. **Alkalmanként 1-3 óra**, tanítási szünetben **5 óra** lehet a tevékenység.

Rendkívül fontos a tanuló **felelősségvállalása.** Az előre jelzett időpontokat be kell tartani. Ha valamilyen ok miatt a kitűzött időpontban nem tud elmenni, értesíteni kell az érintetteket.

Jelentkezési lap: a letöltéshez kattintson ide

Szolgálati napló

Együttműködési megállapodás: a letöltéshez kattintson ide!

A következő intézményekkel már van együttműködési megállapodásunk: a letöltéshez kattintson ide

**Gyakorlati tudnivalók:**

* Közösségi szolgálat olyan intézménnyel jöhet létre, amellyel az iskola **együttműködési megállapodás**t köt. Az iskola készített egy változatot, melyet Császárné Molnár Erika igazgatóhelyettesnél lehet kérni. Amennyiben a tanuló a közösségi szolgálatot több helyen szeretné elvégezni, annyi ilyen együttműködési megállapodást kell kitöltve visszahoznia, ahány szervezetnél a szolgálatot végzi. Ha a szervezet saját együttműködési szerződéséhez ragaszkodik, természetesen azt is elfogadjuk.
* A 9. évfolyam tanulói osztályfőnöki órán tájékoztatást kapnak a közösségi szolgálati feladataik elvégzéséhez, átveszik a **közösségi szolgálati napló**t, melyet folyamatosan kell vezetniük. A naplót az osztályfőnökök félévente beszedik, a koordinátor ellenőrzi és az elvégzett óra az iskolai dokumentumokban, így az **osztálynapló, a bizonyítvány és a törzslap** megjegyzés rovatában a megfelelő záradékok alkalmazásával. adminisztrálásra kerül. Amennyiben a tanuló a naplót elveszti, az új napló árát be kell fizetnie, emellett a már leigazolt, korábban elvégzett közösségi szolgálati tevékenység pótlásáról is gondoskodnia kell.
* A tanulónak **jelentkezési lapot** kell kitöltenie, amely tartalmazza a közösségi szolgálatra való jelentkezés tényét, a megvalósítás tervezett helyét és idejét. Ehhez tájékoztatni kell a tanulókat a választható lehetőségekről, és biztosítani kell, hogy önként választhassák ki a számukra legvonzóbb, leghasznosabb tevékenységeket. Legalább egy, de legfeljebb három tevékenység jelölhető meg.
* Minden egyes alkalommal, amikor a diák közösségi szolgálatot végez, a naplóban rögzíteni kell a fogadó szervezet (intézmény) nevét, címét, a szolgálat időpontját, a végzett munka időtartamát, a munka tartalmát, és az adott felelősnek (a fogadó intézmény munkatársa) az aláírását, illetve az intézmény pecsétjét igazolásképpen. Emellett a tanuló röviden bemutatja a végzett tevékenységet és összefoglalja a szerzett élményeket, tapasztalatokat.
* Törvény szabályozza, hogy egy nap hány órát lehet elvégezni. Egy óra (alkalom) időtartama 60 perc.
* Külföldön közösségi szolgálat nem végezhető.
* Ha a tanuló a szolgálat megkezdése előtt felkészítésen vesz részt (pl. kórházban), ennek időtartama is elszámolható (maximum 5-5 óra) a naplóban.
* A közösségi szolgálat a felsorolt területeken folytatható:

1. egészségügyi,
2. szociális és jótékonysági,
3. oktatási,
4. kulturális és közösségi,
5. környezet- és természetvédelemi,
6. katasztrófavédelmi,
7. közös sport- és szabadidős tevékenység óvodáskorú, sajátos nevelési igényű gyermekek-kel, továbbá idős emberekkel.

Amennyiben bizonytalan a szülő a szervezetet illetően, érdeklődjön az iskolában, hogy a választott intézményben végzett munka elfogadható-e közösségi szolgálatként.

* Az iskolai közösségi szolgálat jogszabályi háttere:

Nemzeti köznevelési törvény (2011. évi CXC törvény)

A Köznevelési törvény végrehajtási rendelete

20/2012. EMMI rendelet (1) az iskola pedagógia programjáról

326/2013 (VIII.30.) Kormányrendelet

2005. évi LXXXVIII. törvény a közérdekű önkéntes tevékenységről

Nemzeti Alaptanterv

Nemzeti Önkéntes Stratégia 2011-2020

Civil törvény

Az egyes jogszabályok megfelelő részlete megtalálható a [Közösségi Szolgálat](http://www.kozossegi.ofi.hu/Contents/ShowContentByTitle?title=T%C3%B6rv%C3%A9nyi%20h%C3%A1tt%C3%A9r) internetes oldalán!

**A közösségi szolgálat területei részletesen**

*Egészségügyi tevékenységek kórházban vagy egészségügyi intézményekben:*

* A kórházi közösségi szolgálati program célja a meghatározott kereteken belüli fizikai, lelki segítségnyújtás a kórházban gyógykezelés és ápolás céljából tartózkodó betegek számára.
* A tanulók a következő feladatokat láthatják el az ápolószemélyzet által jóváhagyott esetekben és módon:
* a beteg kísérete a betegszállítókkal együtt, és ha erre szükség van, várakozás a beteggel;
* segítség a beteg felültetésekor, kiültetésekor, sétáltatásakor (de nem betegmozgatás, ami ápolói feladat);
* a beteg környezetének rendben tartása, segítés az étkezésben, ivásban;
* felolvasás, beszélgetés, beteg mellett tartózkodás, a betegek meghallgatása;
* a beteg kéréseinek tolmácsolása az ápolószemélyzet felé;
* betegek és hozzátartozóik tájékozódásban való segítése;
* kórtermekbe látogatás és igény szerinti segítségnyújtás, lelki támasz nyújtása a betegnek és hozzátartozójának egyaránt;
* egyéb, az ápolószemélyzetet segítő, szaktudást nem igénylő, az önkéntesek kompetenciájába tartozó feladatok;
* leletek és egyéb dolgok átszállítása, gyermekprogramokban való részvétel, szabadidős tevékenységek szervezésében segítés.

A kórházi közösségi szolgálati program előkészítése és adminisztrációja során előfordulhat, hogy számos további feltételnek kell eleget tenni (adatvédelem és betegjogok, titoktartási nyilatkozat, önkéntes szerződés, etikai nyilatkozat), valamint a tevékenység helyszínéhez szorosan kötődő szakmai felkészítés terén (higiénés szabályok, a fertőtlenítés alapelvei, egészségügyi vizsgálat és igazolás megléte, pszichikai alkalmasság). Mindezek ellenére a motivált tanulók számára hasznos tevékenység lehet, mert a munka világáról közvetlen tapasztalatot szerezhetnek, amely pályaorientáció szempontjából segítséget jelent a számukra.

*Szociális tevékenységek:*

* idős emberek segítése egyénileg otthonukban (sétáltatás, bevásárlás, beszélgetés, közös főzés, takarítás, udvar rendbe tétele, favágás stb.);
* idős emberek támogatása szociális intézmény keretei között (sétáltatás, beszélgetés, szoba rendezése, étkezésben segítés, ágynemű áthúzása);
* felolvasás, beszélgetés, egyéb, a mentális egészséget támogató tevékenységek;
* egyéb szociális tevékenység.

*Oktatási tevékenységek:*

* korrepetálás alsóbb évfolyamokon, gyermekotthonban, sajátos nevelési igényű intéz-ményben;
* bölcsődékben, óvodákban, a mindennapi tevékenységekben, játékokban való részvétel;
* oktatás idősek számára (például számítógép-használat, nyelvtanítás);
* egyéb oktatási tevékenységek.

*Kulturális, közösségi tevékenységek:*

* kulturális intézményekben múzeumpedagógiai vagy egyéb szolgálat elvégzése;
* közösségi tevékenységek: katonasírok gondozása;
* közgyűjteményben önkéntes feladatok ellátása;
* bölcsődékben, óvodákban, idősek otthonában stb. kulturális program szervezése (például bábjáték, amatőr színielőadás, versmondás, prózafelolvasás, mesemondás, éneklés).

*Környezet- és természetvédelmi tevékenységek:*

A környezet- és természetvédelmi tevékenységek szervezhetők nemzeti parkokban, erdészetekben, környezet- és természetvédelemmel foglalkozó civil és más szakmai szervezeteknél, továbbá önkormányzatoknál. A nemzeti parkok és erdészetek esetében fel kell venni a kapcsolatot a helyi intézmények vezetőivel és egyeztetni a lehetőségeket.  
Minden esetben együttműködési megállapodás szükséges.

*Katasztrófavédelmi tevékenység (felöleli a polgári védelmi tevékenységeket is)*Az e tárgykörbe tartozó tevékenységek olyan jellegűek, melyek kapcsán a helyi katasztrófavédelmi szervekkel kell felvenni a kapcsolatot, továbbá előzetesen tájékozódni kell a www.katasztrofavedelem.hu internetes elérhetőségen. Az ágazat kidolgozza ilyen irányú ajánlásait.  
Megemlítendő tevékenységi területek például a katasztrófavédelmi szervezetek napi teendőinek ellátásába való bekapcsolódás, közreműködés az éves, tervezhető feladatokból adódó tevékenységekben. Rendkívüli helyzetben a tanulók kompetenciahatárain belül végezhető tevékenységek ellátása, például árvízhelyzetben homokzsákok szállítása, töltése, épületek, ingóságok óvása, jelző-rendszer részeként feladatellátás, evakuált emberek tájékoztatása, segítése stb.

*Közös sport- és szabadidős tevékenység óvodáskorú, sajátos nevelési igényű gyermekekkel, továbbá idős emberekkel:*

* közös programok nehézséggel élő kortársakkal; bölcsődésekkel, óvodásokkal, idős emberekkel: sport, kézművesség, játék, főzés, egyéb közös programok;
* életinterjú készítése idős emberekkel;
* közös programok (ünnepek, kézművesség, játék, farsang, közös műsor kialakítása, közös sütés, fodrászat).